Worpheim

Worpheim () is en Dörp in de Gemeen Worpsweed in’n Landkreis Oosterholt, Neddersassen. Binnen de Gemeen höört de Oort to de polietsche Oortschop Worpsweed.

 Geografie 

De Oort liggt in dat Düvelsmoor in’n Süüdwesten von’n Weyerbarg. Dat Water ut dat Rebeed flütt över de Semkenfohrt na de Hamm hen af. In’n Süden grenzt de Oort an dat Naturschuulrebeed Westen Half von dat Lange Moor.

De Naveröörd sünd Wörpdaal un Noordweed in’n Noorden, Süüdweed in’n Noordoosten, Westerweed un Lüninghusen in’n Oosten, Lüningsee un Worphusen in’n Süüdoosten, Lüttmoor, Frankenborg un Öberenn in’n Süden, Millbüern un Wührn in’n Süüdwesten un Waakhusen in’n Westen.

 Historie 

Worpheim is twüschen 1764 un 1772 as Moorkolonie in dat Düvelsmoor grünnt worrn.

In’n Eersten Weltkrieg sünd söven Soldaten ut Worpheim fullen oder vermisst un in’n Tweten Weltkrieg veer.Onlineprojekt Gefallenendenkmäler

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Worpheim in’n Kanton Leendaal höört un denn von 1811 bet 1814 to dat Franzöösche Kaiserriek ünner Napoleon un dor to de Mairie St. Jürgen in’n Kanton Leendaal.

De Oort hett vör 1885 to de Vaagdie St. Jürgen von dat Amt Leendaal tohöört. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en grötteren Kreis Oosterholt tohoopgahn is.

De Oort weer fröher en egenstännige Gemeen. Düsse Gemeen is an’n 1. April 1929 mit Wörpdaal, Noordweed, Süüdweed un Weyermoor to de ne’e Gemeen Worpheim tohoopleggt worrn. Düsse Gemeen hett denn blots bet to’n 1. Oktober 1936 bestahn, as de Gemeen Worpheim tohoop mit Oostendörp, Oosterweed, en Deel von Waakhusen un Worpsweed de Gemeen Worpsweed billt hett. De Gemeen Worpsweed is mit de Gemeenreform in Neddersassen an’n 1. März 1974 noch wedder grötter worrn. Siet 1974 is Worpheim binnen de Gemeen Worpsweed Deel von de Oortschop Worpsweed, de en egen Oortsvörsteiher hett.

 Inwahnertall 

 Religion 

Worpheim is evangeelsch-luthersch präägt un höört to dat Kaspel von de Zion-Kark in Worpsweed. En Deel von Worpheim hett histoorsch aver ok to dat Kaspel von de Jürgen-Kark in dat St.-Jürgensland tohöört.

För de Kathoolschen gifft dat in Worpsweed de Maria-Freden-Kapell, de to de Goden-Hirt-Kark in Leendaal höört. De Goden-Hirt-Kark höört siet 1. September 2012 to de Karkengemeen von de Hillige-Familie-Kark in Oosterholt-Scharmbeek.

 Kultur 

Gedenktafeln för de Fullenen ut de twee Weltkrieg’ hängt in Worpsweed in de Kark.

 Weertschop un Infrastruktur 

Elektrischen Stroom hett de Oort 1928 kregen.

 Verkehr 

De Dörpstraat von Worpheim föhrt in’n Noordwesten na de Kreisstraat 11 in Waakhusen un in’n Süüdoosten na de Lüninghuser Straat. De K 11 geiht von Waakhusen ut in’n Noordoosten na Worpsweed an de Landsstraat 153 un in’n Süüdwesten över Viehland na de K 9 bi Oosterholt-Scharmbeek un Hu’e. De Lüninghuser Straat löppt in’n Süüdwesten na Falkenborg an de K 8 un in’n Noordoosten an de L 153 bi Lüninghusen un Nee Mooringen. De L 153 löppt von Worpsweed in’n Noorden na Huttenbusch un von dor na Oosterholt-Scharmbeek. In’n Süden geiht de Straat na Leendaal.

De nächste Autobahn is de Autobahn 27 (Afsnidd Bremerhoben–Bremen). De Opfohrt 17 Bremen-Industriehavens liggt so 15 Kilometer in’n Süüdwesten von Worpheim an de Hu’er Heerstraat.

De nächste Bahnhoff is so bi teihn Kilometer wied weg in’n Noordwesten de Bahnhoff Oosterholt-Scharmbeek an de Bahnlien Bremen–Bremerhoben. Von 1911 bet 1978 hett dat ok Personenverkehr op de Bahnlien Stood–Oosterholt-Scharmbeek geven. De Bahnhoff Weyermoor weer knapp veer Kilometer in’n Noorden.

 Literatur 

 200 Jahre Findorff-Dörfer. Südwede, Nordwede, Worpheim. 1964

 Footnoten 

Kategorie:Oort
Kategorie:Landkreis Oosterholt